Pakistanse Krieketraad

Die Pakistanse Krieketraad (Engels: Pakistan Cricket Board, afgekort “PCB”; Oerdoe: پاکستان کرکٹ بورڈ), voorheen bekend as die Raad vir Beheer van Krieket in Pakistan (Board of Control for Cricket in Pakistan, “BCCP”), is die bestuursliggaam wat krieket in Pakistan beheer. Die beheerliggaam is op 1 Mei 1949 gestig en by die Gaddafistadion in Lahore gesetel. Sedert 1952 verteenwoordig dit Pakistan by die Internasionale Krieketraad (IKR) as ’n volle lid en sedert 1983 ook by die Asiatiese Krieketraad (Asian Cricket Council, ACC).

 Geskiedenis 
Nadat Pakistan onafhanklik geword het van die Britse Ryk in 1947, het professionele en amateurkrieket in dieselfde jaar begin, aangesien plaaslike infrastruktuur reeds gevestig was toe die land deel was van die Britse Raj. Die Pakistanse Krieketraad is op 1 Mei 1949 as Raad vir Beheer van Krieket in Pakistan gestig.  Op 28 Julie 1952 het Pakistan – op aanbeveling van Indië – ’n volle lid van die Internasionale Krieketraad (IKR) geword en mag dus toetskrieket speel, wat na die belangrikste en vernaamste internasionale krieketwedstryde verwys.  Daarbenewens was die Pakistanse beheerliggaam in 1983 ’n stigtingslid van die Asiatiese Krieketkonferensie (Asian Cricket Conference, ACC; nou Asiatiese Krieketraad). 

 Taak 
duimnael|links|Die provinsiale streke van die Pakistanse Krieketraad
Die Pakistanse Krieketraad organiseer verskeie nasionale spanne, insluitend Pakistan se nasionale seniorkrieketspan vir mans (die Shaheens, Green Shirts, Men in Green of Cornered Tigers), vroue (die Women in Green) en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en vir die reël van internasionale wedstryde tuis. Daarbenewens is die Pakistanse Krieketraad verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Pakistanse spanne.

Daarbenewens bestuur die beheerliggaam kinder- en jeugkrieket in Pakistan. Net soos ander krieketlande beskik Pakistan oor ’n o/19-nasionale span wat aan die o/19-krieketwêreldbeker deelneem.  Pakistan A, oftewel Pakistan Shaheens, is die tweede nasionale span van Pakistan en van hul wedstryde geniet eersterangse of A-lys-status.

Die beheerliggaam reël ook die plaaslike kompetisies. Die belangrikste krieketligas in Pakistan is die Quaid-e-Azam-trofee in eersterangse krieket (agt spanne), die Pakistanse Beker in A-lys-krieket (ses spanne) en die Pakistanse Superliga in T20-krieket (ses spanne).

Die Pakistanse Krieketraad organiseer ook gereeld internasionale toernooie. Hulle het reeds opgetree as gasheer van die krieketwêreldbekertoernooie in 1987 (saam met Indië) en 1996 (saam met Indië en Sri Lanka) asook die Kampioenetrofee 2025 (saam met die Verenigde Arabiese Emirate).  Die Pakistanse Krieketraad sal die T20I-vrouewêreldbeker 2028 aanbied. 

 Kenteken 
Pakistan se spankenteken is ’n ster, gewoonlik in die kleure goud of groen, met die woord “Pakistan” (پاکِستان) in die middel in Oerdoe, Pakistan se nasionale taal.

 Verwysings 

 Eksterne skakels 
   Amptelike webwerf van die Pakistanse Krieketraad

Kategorie:Krieket in Pakistan
Kategorie:Krieketbeheerliggaam
Kategorie:Internasionale Krieketraad